Il-baġits ta' Gvern Laburista dejjem kienu baġits għall-ġid tal-poplu Malti u Għawdxi u mingħajr ebda dubju dan huwa l-aktar baġit b'saħħtu sa issa li qatt għamel il-Gvern. Gvern li nistgħu ngħidu jagħti kas lil kull settur u lil kull faxxa tas-soċjetà biex ħadd ma jaqa' lura. Dan għaliex fost l-oħrajn aħna nippremjaw lill-familji bieżla filwaqt li ngħinu lil dawk vulnerabbli. Fil-baġit għall-2020 se nkomplu ninvestu bis-sħiħ fis-setturi tal-Biedja u tas-Sajd. Allokajna €940,000 għall-istorm damages scheme. Il-Gvern introduċa qafas biex tingħata l-assistenza għall-ewwel darba lill-bdiewa Maltin u Għawdxin wara l-ħsarat strutturali li ġarrbu fil-maltempata ta' Frar li għadda. Dan huwa pass ieħor pożittiv bla preċedent favur is-sostenibilità tas-settur agrikolu. Kif kien ġie spjegat fid-dettall ser nagħtu l-ammont ta' 45% li hija l-ogħla rata konsentita meta wieħed iqis ir-regoli applikabbli fiċ-ċirkostanzi ta' pajjiżna. Nibsab infurmat, li sal-11 ta' Ottobru, 2019 kienu applikaw 'il fuq minn 100 bidwi bil-valur tal-ħsara jaqbeż il-€1.1 miljun. L-applikazzjonijiet għadhom miftuħin u żgur li n-numru ta' bdiewa eliġibbli se jkun aktar minn hekk. Is-sajjieda tagħna li sofrew danni f'din l-istess maltempata, kif diġà ħabbart se jingħataw kumpens ukoll. Dan huwa Gvern li jemmen fil-bdiewa u fis-sajjieda, Gvern li jrid li s-setturi tal-agrikoltura u s-sajd jiffjorixxu u mhux imutu mewta naturali. U biex nagħmlu hekk aħna rridu u qegħdin ninvestu fiż-żgħażagħ tagħna. Qegħdin nirristrutturaw dawn is-setturi sabiex ikunu aktar profittabbli u allura nattiraw żgħażagħ li jistgħu jibdew iħarsu lejn kunċetti ta' agribusiness u mhux biss biedja bil-mod tradizzjonali. Aħna rridu nkunu bħala Gvern li xħin naraw l-interess taż-żgħażagħ ngħinuhom ikabbru u jimplimentaw dawn l-ideat biex jimxu 'l quddiem anki permezz ta' inċentivi. Dan għaliex b'hekk biss ikunu jistgħu jiddiversifikaw, jagħmlu profitt u konsegwentament iżommu ħajjin lil dawn l-oqsma. Fil-fatt, ftit tal-jiem ilu nedejna l-korsijiet mingħajr ħlas fl-MCAST għall-bdiewa u għar-raħħala. Kif kien imħabbar fil-baġit, se niżviluppaw Fisheries Services Hub ċentrali fil-Marsa b'allokazzjoni ta' €400,000. Grazzi għal dan il-hub, is-servizzi offruti lis-sajjieda se jkunu ċentralizzati sewwasew biswit il-Pixkerija. Dan se jaffettwa lil madwar 1,000 persuna jew aktar. Matul is-sena d-dieħla, se nkunu qegħdin inlestu wkoll pjan ta' riġenerazzjoni u modernizzar tal-Pitkalija. Dan il-pjan qegħdin nagħmluh bil-galbu u b'konsultazzjoni wiesgħa u għal darb'oħra nirringrazzja lill-bdiewa kollha li tkellimna magħhom u qed jagħtu l-ideat tagħhom inkluż l-Għaqda Bdiewa Attivi li stqarrew li d-diskussjonijiet kontinwi li qegħdin isiru huma pożittivi. Il-Pitkalija trid qalgħa mill-qiegħ mhux biss f'dik li hija infrastruttura ta' bini qadim, iżda aktar minn hekk, fejn tidħol sistema operattiva fil-bejgħ u l-branding tal-prodott lokali. Barra minn hekk, b'allokazzjoni ta' €300,000, ir-razzett tal-Gvern fl-Għammieri se nbiddluh f'Ċentru ta' Innovazzjoni u Riċerka Agrikola għall-gwadann tal-pubbliku ġenerali li għandu għal qalbu l-parks u l-agrikoltura. Bid-diversi miżuri li tħabbru, jidher ċar li l-baġit imħabbar għas-sena d-dieħla huwa sostenibbli għall-pajjiż u bih il-pajjiż mhux biss se jżomm il-kompetittività imma wkoll iżidha. Huwa baġit ieħor ta' Gvern Laburista li jaħseb f'kulħadd sabiex verament Malta – Inkomplu Nikbru Flimkien.